**Vakok és Gyengénlátók Közép-Magyarországi Regionális Egyesülete  
47. hírlevél**

**Tisztelt tagtársunk, kedves olvasónk!**   
  
A 2015-ös évben utolsó alkalommal jelentkezünk hírlevelünkkel, melyben szeretnénk megköszönni, hogy figyelemmel kísérték hétről-hétre közzétett híreinket.   
Bízunk abban, hogy tudtunk hasznos információkkal szolgálni, valamint segítségükre lehettünk programjavaslatainkkal.   
A 2016-os évben is mindent megteszünk, hogy hírlevelünkön keresztül hasznos tudnivalókhoz, információkhoz jussanak, s még jobban bekapcsolódhassanak az Egyesület életébe.   
  
Áldott, békés karácsonyi ünnepeket és sikeres, egészségben gazdag boldog új esztendőt kíván az Egyesület vezetősége és minden dolgozója nevében   
a hírlevelet szerkesztő csapat!

## Tartalom

[1. Az ügyfélszolgálat nyitva tartása](http://freemail.hu/mail/index.fm#1.hir)  
[2. Séta a karácsonyi Vásárban](http://freemail.hu/mail/index.fm#2.hir)  
[3. A látássérültek első klubnapja Újpalotán - Beszámoló](http://freemail.hu/mail/index.fm#3.hir)  
[4. Dícsérő szavak](http://freemail.hu/mail/index.fm#4.hir)  
[5. Újpest – 2016 - Meghívó!](http://freemail.hu/mail/index.fm#5.hir)  
[6. Futár-távkapcsolókat ajándékoztak kerületi látássérülteknek](http://freemail.hu/mail/index.fm#6.hir)  
[7. Képzeletbeli kirándulás az ügyfélszolgálaton](http://freemail.hu/mail/index.fm#7.hir)  
[8. Masszázs az ünnepek között is](http://freemail.hu/mail/index.fm#8.hir)   
[9. Nem világtalanok a vakok](http://freemail.hu/mail/index.fm#9.hir)  
[10. Búcsú](http://freemail.hu/mail/index.fm#10.hir)  
[11. Apró hírek - programmorzsák](http://freemail.hu/mail/index.fm#11.hir)

## 1. Az ügyfélszolgálat nyitva tartása

Tisztelt Tagjaink!   
  
Tájékoztatjuk Önöket a decemberi ügyfélfogadás rendjéről.   
December 21-22-én hétfőn-kedden: 8-16 óráig,   
december 23-án szerdán 8-12 óráig várjuk Önöket.   
December 28-31-ig, hétfőtől csütörtökig az iroda zárva tart.   
  
2016-ban az első munkanap január 4. hétfő.   
  
Köszönjük megértésüket!

## 2. Séta a karácsonyi Vásárban

Klubtagjainkkal a Karácsonyi Vásárban sétáltunk Újpesten.   
Megnéztük a korcsolyázókat, sétáltunk a kis árusító faházak között a forralt bor illatát szimatolva. De úgy döntöttünk, mégsem az illatos forralt bort választjuk a hideg délelőtti sétánk befejezéséül, hanem beültünk egy cukrászdába finom sütiket enni, és beszélgetni egyet még az idén utoljára. Sajnos hamar elrepült a délelőtt, és már úgy köszöntünk el, hogy viszontlátásra, jövőre.   
  
Újpest Lámpásai. Abigél, Erika, Panka

## 3. A látássérültek első klubnapja Újpalotán - Beszámoló

Együtt egymásért

Hosszas előkészület után, december 4-én délután rendezték meg a XV. kerületi látásérültek első klubnapját – megalakitandó a XV. Kerületi Látássérültek Klubját – Újpalotán, az akadálymentesített Nyitott Ajtó Együttműködési Iroda helyiségében. A rendezvényen részt vett Németh Angéla kerületi alpolgármester is, aki rövid megnyitó-beszédében az önkormányzat támogatásáról biztosította a jelenlévőket. A Vakok és Gyengénlátók Közép-Magyarországi Regionális Egyesületének elnöke, Fodor Ágnes elmondta, hogy a XV. kerületiek klubjának létrejötte a 17. ilyen jellegű szerveződés és hangsúlyozta: a látássérültek számára a legfontosabb, a kapcsolatok kialakítása, hogy tudják, kihez szólhatnak, hiszen a látássérült emberek ezek nélkül könnyen elszigetelődhetnek.   
Talán az egyik leglényegesebb része volt a délutánnak, amikor a jelenlévők a nehézségeikről beszéltek. Egyikük például a Jaws-programról érdeklődött, más valaki pedig a „beszélő” telefonról. Az önkormányzat kérte, hogy javasolják: a kerületben hol lenne célszerű „hangos” lámpákat elhelyezni.   
Jó érzés töltötte el mindazokat, akik ott voltak a klubnapon, amikor az összejövetel vége felé elkezdtek egymással ismerkedni, beszélgetni, elérhetőséget cserélni.   
A klubnap, amelyen mintegy 30-an vettek részt, tehát sikeres volt. A következő összejövetel január 8-án lesz, ugyancsak a Nyitott Ajtó Együttműködési Irodában   
(1156 Budapest, Páskomliget utca 6.), délután 2 órától fél 5-ig. A szervezők kérik, hogy aki tudja, adja tovább az időpontot és a helyszínt a kerületi látássérülteknek, a hozzátartozóknak.   
  
Csukáné Polyák Erzsébet   
Moldován Eszter

## 4. Dícsérő szavak

Nagy örömünkre szolgál, ha visszajelzést kapunk a tagjainktól, résztvevőktől, hogy a számukra szervezett programok élményt nyújtottak, felvidították a mindennapokat. Egy XIII. kerületi tagunk szavait tesszük most közzé, aki hálásan köszöni meg a kerületi Lámpások munkáját. Reméljük, hogy mások is osztoznak a véleményében, s ha van kedvük, Önök is mondják el nekünk!   
  
"Amikor csak tehetem, mindig igyekszem részt venni az összes programon. :) Azt hiszem, sokunk nevében elmondhatom, nagyon szépen köszönjük a fantasztikus lehetőségeket, ötleteket, alkalmakat, külön hatalmas öröm számomra, hogy olyan helyekre is eljuthatunk, ahová mezei felhasználó nem igazán teheti be a lábát, hacsak nincs rá nyomós oka, lásd: váci börtön és fegyház. Szívből örülök továbbá, hogy külön figyelmet fordítotok a hétvégén esedékes programokra. Számomra ezek a kedvezőbbek, azonban - mint láthattátok is - a hétköznapokat is igyekszem megoldani. Szóval hatalmas respekt és dicséret mindkettőtöknek, szeretlek Benneteket!"

## 5. Újpest – 2016 – Meghívó!

Kedves Tagjaink!   
  
2016-ban újra jelentkezünk, immár a karácsonyi ünnep utolsó napján, amikor is lekerülnek a díszek a fákról, és egy új ünnep, a farsang ünneplése kezdődik meg. Máris elárultam a klubnapunk témáját, melyet egy meglepetéssel is megfejelünk. Nagy szeretettel várunk Benneteket és kísérőiteket köreinkben. Remélem kíváncsiak lettetek, és minél többen eljöttök, hogy együtt töltsük jókedvvel ezt a délutánt.   
  
Hol, és mikor?   
2016.01.06. 15-17 óráig Budapest, 1043. Tavasz u. 4. Ady Endre Művelődési Ház, Galéria terme

## 6. Futár-távkapcsolókat ajándékoztak kerületi látássérülteknek

Óbuda–Békásmegyer Önkormányzata 30 db FUTÁR-távirányítót adományoz a Vakok és Gyengénlátók Közép-Magyarországi Regionális Egyesületének (VGYKE), melyeket a kerületi látássérülteknek osztanak ki.   
Az Önkormányzat az eszközökkel a kerületi látássérültek önálló közlekedéséhez nyújt hathatos segítséget. A készülék alkalmas a megfelelően felszerelt gyalogos átkelőhelyeknél elhelyezett lámpák alkalmankénti hangosítására és a nyomógombos lámpák aktiválására. A készülék a hangszóróval ellátott FUTÁR kijelzőkön lévő feliratokat egyetlen gombnyomással kihangosítja. A 30 darab távkapcsolót 2015. december 11-én adta át Kelemen Viktória alpolgármester a VGYKE elnökének.   
„2006 óta működik Óbudán Látássérült Klub, jelenleg az az Óbudai Rehabilitációs és Foglalkoztatási Központhoz szervezésében. Az intézmény havi rendszerességgel szervez programokat a klubtagoknak, melyeknek az egyik legfontosabb elem a közösséghez tartozás, sorstársakkal való kapcsolattartás. Igény szerint szerveznek színház-látogatást, történelmi előadást, kirándulásokat és zenei programokat. Ezen kívül rendszeresen érkeznek előadók a Klub programjaira az önkormányzat szociális szolgáltató főosztályáról, akik a törvényi változásokról, a kerület által biztosított szolgáltatásokról, lehetőségekről adnak tájékoztatást.” –   
mondta Kelemen Viktória Óbuda-Békásmegyer alpolgármestere. „Óbudai közösségünknek fontos tagjai a fogyatékkal élő emberek, akikre különös figyelmet fordítunk. Idén márciusban a Polgármesteri Hivatal elnyerte a Fogyatékos-barát Munkahely elismerést, októberben pedig olyan játszóeszközt adtunk át a Huszti úti játszótéren, amelyen mozgáskorlátozott és ép gyerekek együtt játszhatnak. A fogyatékkal élő emberekkel szembeni érzékenység természetes Óbudán: ez fontos része az önkormányzat legfőbb célkitűzésének számító közösségépítő munkának.” – hangsúlyozta az alpolgármester.   
Óbuda-Békásmegyer Önkormányzata és a VGYKE együttműködése 2012-ig nyúlik vissza, akkor a VGYKE “Közösség lámpásai” programjában közösségi mentorok képzéshez nyújtott segítséget az önkormányzat. Idén októberben újabb öt évre kötöttünk együttműködési megállapodást, ennek a keretében biztosít a kerület forrást a távkapcsolók beszerzéséhez.   
„Azzal, hogy Óbuda-Békásmegyer Önkormányzata magára vállalta az eszköz beszerzésének a költségeit, a kerületi látássérülteknek nem kell azokért a közszolgáltatásért fizetniük, amelyek a látó embernek számára ingyenesek” – emelte ki Fodor Ágnes, a VGYKE elnöke. – „A látó embereknek nem jelent problémát felismerni a gyalogos átkelőhelyek zöld jelzését, ezzel szemben a látássérültek egy jelentős hányadának szüksége van a lámpa hangjelzésére, hogy tudják, biztonságosan elkezdhetik az átkelést. A FUTÁR kijelzők hangos tájékoztatója, által a látássérült pontos információhoz juthat az érkező járművek számáról, irányáról, érkezésének várható idejéről.”   
„A Budapesti Közlekedési Központ kiemelten foglalkozik azzal, hogy akadálymentes és biztonságos utazási környezetet teremtsen mindenkinek: a mozgáskorlátozottaknak, látás- és hallássérült, értelmi fogyatékos és autista embereknek. Emellett ugyanúgy fontosnak tartjuk, hogy a babakocsis szülők, a nehezebben mozgó idősek, a kisgyermekek, a nagy csomagokkal utazók is könnyen megközelíthessék a megállókat, és felszállhassanak a járművekre.” – hangsúlyozta az eseményen Nyul Zoltán, a BKK innováció és stratégia igazgatója. „Ennek jegyében, szeptemberben a BKK megállapodást kötött a fogyatékossággal élő embereket képviselő ernyőszervezettel, a Fogyatékos Emberek Szervezeteinek Tanácsával, akikkel folyamatosan egyeztetnek arról, hogyan tudnánk még jobban segíteni őket a mindennapi közlekedésükben. Nagy lépés volt a fővárosi közlekedés fejlesztésében a FUTÁR rendszer kiépítése. A Forgalomirányítási és UtasTÁjékoztatási Rendszerrel megvalósult a budapesti felszíni közösségi közlekedés valós idejű, műholdas helymeghatározáson alapuló felügyelete. Ez az innovatív rendszer mindenki számára elérhető, hiszen az olvasható információk mellett hangos tájékoztatást is tud nyújtani. A BKK honlapján tájékozódhatnak az akadálymentes utazásról, a FUTÁR kijelzőkről és azokról a gyalogátkelőhelyekről, ahol lehetőség van ezeknek a távirányítóknak a használatára.”

## 7. Képzeletbeli kirándulás az ügyfélszolgálaton

A héten készült el az ügyfél- és a támogatószolgálat falainak új színes, mesés díszítése, úgyhogy aki betéved, a hasznost mostantól összekötheti a kellemessel, egy szemet és lelket gyönyörködtető képzeletbeli természetjárás keretében. Az ügyfélszolgálaton alpesi lankák "fenyvesekkel vadregényes tája" fogadja a látogatót, a hegyek tövében frisszöld mező terül el, melynek közepén hívogató tavacska várja a szomjas vándort. Egy kiugró falrész díszeként barátságos kis fahíd ível át a vízen, ahogy rálépünk meg-megnyikordul. A partot színes, illatos virágok pettyezik, a mezőt árnyat adó lombhullatók, fenyők és cserjék tarkítják. A nézőhöz közelebb, a fal tövében a fű olyan dús és sötétzölden burjánzó, akár az erdő mélyén, máshol meg almazöld, egészen rövidke és egyenes, akár a pázsit. Az irodai szekrényeket két kisebb falrész keretezi, szemben állva bal oldalt, tehát az ajtószárny mögött talpalattnyi különálló fenyőliget, jobb oldat pedig két eltévedt pillangó, egy kék és rózsaszín szárnyú repdeső és egy lustább barna, aki egy parafatábla sarkán üldögélve pihen. Tartsatok velünk januárban is, amikor átkirándulunk a támogatószolgálatra! :)

## 8. Masszázs az ünnepek között is

Kedves Vendégeink!   
  
Ha már nagyon elfáradtak a karácsonyi készülődésben, szenteljenek egy kis időt a maguk kényeztetésére.   
Mind a négy masszázs helyszínen nyitva leszünk 2015. december 23.-ig, valamint a két ünnep között 2015. december 28-30.-ig az alábbiak szerint:   
  
Zuglói Egészségügyi Szolgálat Szakorvosi Rendelő 1146 Budapest, Hermina út 7. alagsor 17.   
Nyitva tartás:   
Hétfőtől - péntekig: 08:00 - 20:00   
  
Uzsoki Kórház   
1145 Budapest, Róna u. 192.   
"C" épület I. emelet   
Nyitva tartás:   
Hétfőtől - péntekig: 10:00 - 16:00   
  
Terézvárosi Egészségügyi Szolgálat   
1074 Budapest, Csengery u. 25. IV. emelet 410.   
Nyitva tartás:   
Hétfő: 08:00 - 16:00   
Szerda: 08:00 - 16:00   
Pétek: 08:00 - 16:00   
  
Szent Margit Rendelőintézet   
Csobánka téri Szakrendelő   
1038 Budapest, Csobánka tér 6. fsz. 85.   
Nyitva tartás:   
Hétfőtől - péntekig: 16:00 - 20:00   
  
Áraink tagjainknak:   
30 perces masszázs 1.500.- Ft.   
5+1 alkalmas bérlet 7.500.- Ft.   
  
Mindenkit szeretettel várunk!   
  
Üdvözlettel:   
  
Kis Erika

## 9. Nem világtalanok a vakok

Nincs ilyen, hogy vakok világa… Ugyanabban a világban élünk mindannyian, legfeljebb különböző stratégiai megoldásokat kell, hogy találjunk a különféle problémákra – vallja és mondta el Susovich Erika, a Vakok és Gyengén-látók Közép-magyarországi Regionális Egyesületének közösségfejlesztő mentora.   
Tegnap érzékenyítő programot tartottak a Sztehlo Gábor Gimnáziumban. E tanítás nélküli munkanapon az iskola diákjai több szekcióban ismerhették meg a romákkal vagy akár a hajléktalansággal kapcsolatban felmerülő kérdéseket, de találkozhattak még Holocaust-túlélővel is, illetve megismerhették a különböző fogyatékossággal élők mindennapi problémáit, élethelyzetét is – tudatta Ruzsa Viktor, Civil Rádió.   
A látássérült emberek mindennapi életét bemutató szekció két tanteremben zajlott. Az egyikben Susovich Erika és Miks Csaba különböző játékos feladatokkal szemléltették a látássérültek számára nem is oly egyszerű, egyébként hétköznapi, alapvető szituációkat, mint például a különböző pénzérmék, illetve papírpénzek felismerését, különféle háztartási cikkek, fűszerek, teák, kávé illatok alapján történő felismerését, vagy épp egy pohár víz kancsóból történő töltését – természetesen valamennyi önként vállalkozó bekötött szemmel vett részt a helyzetgyakorlatokban. A programok reggel nyolctól körülbelül délig tartottak, ez alatt több osztály vagy csoport vett részt az előadásokon, helyzetgyakorlatokon.   
Valamennyi diák rendkívül nagy intelligenciáról, nyitottságról, érdeklődésről tett tanúbizonyságot. Sokat és jókat kérdeztek. Egyikük még arra is rákérdezett, hogy szoktak-e a látássérültek filmet nézni. Erika audionarrációval is foglalkozik, festményeket és filmeket is narrál, igaz, egyelőre még nem hivatásosként, hanem csak baráti körben, de így ő, mint gyakorlott narrátor tudott már mesélni erről. Én pedig, mint szintén látássérült ember egy korábbi, a Pesti Magyar Színházban szerzett élményem osztottam meg a diákokkal, hiszen egy színházi előadást a filmekhez hasonlóan ugyanígy lehet narrálni, ez által a látássérültek ugyanígy képesek befogadni azt.   
Egy másik tanteremben Plank László, vakvezető kutyával közlekedő sorstársunk tartott előadást az érdeklődő diákoknak. Lacit természetesen Dömper nevű labrador retriever kutyája is elkísérte. Mint Laci elmondta, egy vak ember legnehezebb mindennapi dolga a közlekedés. Fontosnak tartja, hogy ne feltűnősködjünk a vakok között, hanem vegyüljünk el az emberek között! Fontosnak tartja azon sorrendet, hogy a vakvezető kutyásoknak először kötelezettségeik vannak, aztán jogaik. Elmondása szerint Magyarországon 150 vakvezető kutya szolgál, ezért az emberek kevésszer találkoznak kutyával közlekedő vak emberrel. Laci egyébként alig látó, arról is beszélt, hogy az emberek ezt a problémát nem annyira ismerik, leginkább kétféle kategóriát fogadnak el: vak (nem látó) vagy látó. A „világtalan” kifejezést nem szeretjük, régen ez a fény, a világosság hiányát jelentő kifejezés volt, de mi jobban szeretjük a „vak” vagy „nem látó” kifejezéseket. Ahogy fogalmazott: ez nem szégyen.   
Fontosnak tartja a közös munkát, azt, hogy a kutya bármennyire is intelligens, egy állat, aki egy 4-5 éves gyermek szintjén van. Ettől pedig nem buta, ahogy egy 4-5 éves kisgyermek sem buta, de csak azt teszi, amire gazdája kéri. Példaként említette a közlekedési lámpás kereszteződéseknél történő átkelést – a kutyák ugyanis nem látnak színeket, legalábbis etológiai vizsgálatok bizonyítják, hogy legfeljebb a kéket, a sárgát ismerik fel, de alapvetően csak fekete-fehér tartományban látnak. Így bár messziről tűnhet úgy egy külső szemlélő számára, hogy ha egy vak ember elindul a zöld jelzésre, hogy milyen okos a kutyája, ahogy zöldre vált a lámpa, egyből elindul – de ez nem igaz. A kutya csak parancsszóra indul el, ha a gazdája kéri, miután tudomására jutott, hogy a lámpa zöldre váltott. Fontos, a vakvezető kutya nehéz és felelősségteljes munkát végez, amely idegrendszere számára viszonylag megterhelő, ezért fontos, hogy munka közben ne zavarjuk, ne simogassuk, és ne etessük.   
Laci előadását követően az érdeklődők megsimogatták Dömpert, aki minden alkalommal, valahányszor simogatták, rendre hanyatt vágta magát, időnként pedig pacsival és puszival viszonozta a fiatalok közeledését. Laci előadását is rendkívül nagy érdeklődés kísérte. A szombatihoz hasonló érzékenyítő napot minden évben rendeznek, az esemény fő szervezője Baglyos Natália, aki az érdek-képviseleti szervezetekkel szoros kapcsolatot, együttműködést tart fenn.   
  
Három diák: Dódity Noémi, Szűcs Alexandra és Both Gergely meséltek is élményeikről. Noémi szerint nehéz lehet így vakon élni, és elsajátítani dolgokat, de a pénzfelismerő feladatban való részvétel után már fel tudja ismerni az aprópénzt. A papírpénzzel már problémája volt, hiszen azok egyformasága miatt nehéz, illetve teljesen vakon egyáltalán nem lehet megkülönböztetni őket. Gergő különböző dolgok illatát ismerte fel bekötött szemmel. Első ilyen volt a kávé, amelynek illatáról arra asszociált, ahogy édesapja reggelenként a kávéfőző hangjával ébreszti fel. Mint mondta, csak arra koncentrált, hogy mi lehetett az, de nem próbálta vizuálisan elképzelni. Alexandra mesélt egy korábbi élményéről, amikor segített egy látássérült embernek, aki elmondta neki, hogyan tud jól segíteni. Gergő is volt már hasonló szituációban, amikor is egy buszra történő felszállásban segített vak embernek.   
Vicziánné Salla Ildikó intézményvezető az iskola jelenlegi névadójáról és történetéről mesélt. 2011-ben a Magyarországi Evangélikus Egyház úgy döntött, hogy a XVIII. kerületben is létesít oktatási intézményt. A II. világháború előtt mintegy 200 oktatási intézményt tartottak fenn, majd az államosítás során ezeket elvették tőlük. 2011-ben az egyébként 1936-ban alapított, és azóta ugyanabban az épületben működő gimnázium mellé egy óvoda és általános iskola is létesült, így egyesített intézményként működnek. A gimnáziumot 1936-os alapítása óta 1945-től polgári gimnáziumként működött, később Steimetz Miklós, majd Hunyadi Mátyás Gimnáziumként működött. Az igazgató asszony azt is elmondta, hogy a jelenlegi névadó, Sztehlo Gábor szerzetes nevét sajnos kevesen ismerik, pedig a II. világháborúban rendkívül fontos szerepet játszott, főképp árva és zsidó gyermekek életét mentette meg.   
  
Forrás:   
<http://www.zetapress.hu/belfold/65364>

## 10. Búcsú

Az idénre már elköszönnek a lámpások, Boldog Karácsonyt, s új évet kívánnak.   
De jövőre is itt lesznek,   
Sok kerülettel bővülnek.   
  
Jók lesznek a programok,   
Klubnapokra gondolok.   
Színházak, múzeumok, kirándulás,   
Meglepetés, és még sok minden más.   
  
Köszönjük a figyelmet,   
Azt, hogy hozzánk jöttetek.   
Nekünk jó volt veletek,   
Jövőre is jöjjetek, elbúcsúzunk tőletek!

## 11. Apró hírek - programmorzsák

**a, Tiszteletjegy látássérülteknek**   
  
A L’Occitane tiszteletjegyeket ajánl fel a látássérülteknek a Játékkészítő című zenés akciómesére, melyet narrátor közreműködésével akadálymentesen tekinthetnek meg az alábbi napokon:   
December 26. 11 óra és 19 óra   
December 27. 11 óra és 19 óra   
December 29. 15 óra   
  
Az előadásokon maximum 22 látássérült személy vehet részt 1 kísérővel.   
Egy látássérült személy csak egy előadásra igényelhet jegyet és 1 kísérőt hozhat magával. Minden előadás előtt 1 órával interaktív színpadbejárást tartunk. Gyülekező a SYMA Csarnok főbejáratánál. Narrátor: Kővári Szimonetta.   
Jegyrendelés és regisztráció a fülmonitorokra: [bonecz@90decibel.org](javascript:fm.eMailClicked.raise('bonecz@90decibel.org');)   
További információ: 06 20 958 8688   
  
További előadás még az idei évben   
December 20. 15 óra   
Kecskeméti Katona József Színház   
Tolcsvay: Isten pénze (musical)   
Főhősünk, Scrooge szerint az ember annyit ér, amennyi pénze van. Felesleges is hosszasan taglalni, hogy ezzel a felfogással milyen egyéb jellemvonások tarkítják az eredetileg Charles Dickens által megteremtett figurát. Elég az hozzá, hogy a karácsonynak már a gondolatától is rosszul van és az egész szeretet-ünnepre csak mint bosszantó hercehurcára tekint, elutasítva minden feléje irányuló kedvességet.   
Ám az utolsó óra mindenkit számadásra kényszerít és a visszafordíthatatlan pillanatban még a szegény gazdag vállalkozó is elszörnyedve tekint vissza üres, rideg és szeretettelen életére. Ezen az úton kísérjük el őt, szebbnél szebb dalok, tanulságos történetek, érdekes figurák társaságában. Narrátor: Bonecz Ervin   
A programokhoz jó szórakozást kívánunk, üdvözlettel 90decibel Projekt   
  
**b, Vers és dallam a reneszánszban**   
  
A Hivatásos Vers- és Prózamondók és Verséneklők Előadóművészek Köre (EK) és az Országos Idegennyelvű Könyvtár szeretettel meghívja Önt 2015. december 18-án, pénteken 17.30-kor kezdődő VERS ÉS DALLAM A RENESZÁNSZBAN címmel Virágh László Kölcsey díjas zeneszerző, költő, műfordító estjére.   
Közreműködik Szabó István lantművész   
  
Sorozatszerkesztő: Kertész Lilla   
  
A belépés díjtalan! Helyfoglalás érkezési sorrendben, a szabad helyek erejéig lehetséges.   
  
Helyszín: Országos Idegennyelvű Könyvtár Rendezvényterme   
1056 Bp., Molnár u. 11   
  
**c, Orgonakoncertek**   
  
Deák téri evangélikus templom   
2015. december 27. vasárnap 18:00   
Finta Gergely orgonaművész ad komolyzenei koncertet, a belépés ingyenes.   
  
**d, Ünnepi tömegközlekedés Budapesten**   
  
December 24-én, csütörtökön a nappali járatok a szombati menetrend szerint közlekednek, azonban – ahogy az elmúlt években is – rövidített üzemidővel:   
az utolsó nappali járatok 15-16 óra között indulnak; ezután éjszakai járatokkal lehet a fővárosban utazni. December 25-én (pénteken), 26-án (szombaton) és 27-én (vasárnap) az ünnepnapi/vasárnapi indulásokat kell figyelni a menetrendben, a bevásárlóközpontokat érintő járatok a zárva tartó áruházakhoz nem térnek be.   
December 28-án (hétfőn), 29-én (kedden) és 30-án (szerdán) az év végi munkanapi/iskolaszüneti hétfő–csütörtöki menetrend, 31-én (csütörtökön) napközben pedig az év végi munkanapi/iskolaszüneti pénteki menetrend lesz érvényben. A 2015. december 31-éről 2016. január 1-jére (csütörtökről péntekre) virradó éjjel az éjszakai járatok a megszokottnál sűrűbben közlekednek. Az ünnepi közlekedési rendről a BKK hamarosan bővebb tájékoztatást ad.   
  
Forrás:   
<http://www.bkk.hu/2015/12/surubb-kenyelmesebb-tomegkozlekedes-az-adventi-hetvegeken/>   
  
**e, ELTE: támogató központ a fogyatékkal élő hallgatóknak**   
  
Elsősorban gyógypedagógiai és informatikai segítséget biztosít az Eötvös Loránd Tudományegyetem (ELTE) új Fogyatékosügyi Központja a tanulási zavarral küzdő, látássérült, mozgáskorlátozott, hallássérült, illetve az autizmussal vagy beszédsérüléssel élő hallgatók számára.   
Az egyetemnek az MTI-hez szombaton eljuttatott közleményében azt írták: az ország első ilyen jellegű központjában a tanuláshoz és önálló élethez szükséges fejlesztő támogatást, ezáltal egyenlő esélyt biztosítanak a speciális igényű hallgatóknak tanulmányaik alatt.   
A Fogyatékosügyi Központ munkatársai gyógypedagógiai és informatikai oktatást és tréningeket nyújtanak a hallgatóknak. Tanítják a Neptun tanulmányi rendszer és képernyőolvasó programok használatát, szociális-kommunikációs készségfejlesztést végeznek, szervezési stratégiákat dolgoznak ki, domború ábrákat és hangostérképet készítenek, segédkeznek a könyvtárhasználatban, tanulási technikákat segítenek elsajátítani, továbbá speciális szoftvereket telepítenek. A központ tevékenysége kiegészíti a karonként működő fogyatékosügyi koordinátorok munkáját, a karokon ugyanis elsősorban a mentességek megadását, az akadálymentes oktatás megszervezését, a vizsgákra a többletidő biztosítását intézik. A központ elsődleges célcsoportja a tanulási zavarral küzdő, a látássérült, a mozgáskorlátozott, a hallássérült, illetve az autizmussal vagy beszédsérüléssel élő hallgatók.   
A szervezet szoros kapcsolatot tart fenn a hallgatói önkormányzattal, a karok oktatóival, az egyetemi és kari könyvtárakkal, az esélyegyenlőségi bizottsággal, az Életvezetési Tanácsadóval, a kancellária beruházási és üzemeltetési igazgatóságával, a karrierközponttal, a kollégiumokkal és a sportközponttal - emelték ki.   
Az intézményben jelenleg 304 speciális igényű hallgató tanul. Scheuer Gyula kancellár támogatásával az ELTE Hallgatói Szolgáltató és Sportközpont részeként létrehozott Fogyatékosügyi Központot az egyetem saját forrásból finanszírozta.   
  
Forrás:   
<http://www.ma.hu/belfold/268524/ELTE_tamogato_kozpont_a_fogyatekkal_elo_hallgatoknak>   
  
**f, Jótékonysági operett-musical-opera est a Budapesti Kongresszusi Központban**   
  
Budapesten először lép közönség elé az Egyesült Államok dalszínházainak ünnepelt énekese, a Metropolitan Opera fiatal baritonistája EDWARD PARKS a Plácido Domingo Operalia 2015 díjazott művésze, KERTESI INGRID kiváló - és Érdemes Művész, a Budapesti Operaház magánénekese, LÁZIN BEÁTRIX a Győri Nemzeti Színház vezető művésze és a MARCZIBÁNYI TÉRI KODÁLY ISKOLA GYERMEKKARA.   
Cím: Budapest 1123, Jagelló u.1-3.   
Időpont: december 21. hétfő, 19:00   
  
Karvezetők:   
ŐRI CSILLA és UHERECZKY ESZTER   
Zongorán közreműködik: THIAGO BERTOLD   
MÁV SZIMFONIKUS ZENEKAR   
Vezényel: MEDVECZKY ÁDÁM   
Kossuth-díjas, Érdemes Művész   
Moderátor: MESTETHÁZY GYULA   
Soós Imre –díjas színművész   
Fővédnök: NÉMETH LÁSZLÓNÉ   
nemzeti pénzügyi szolgáltatásokért és postaügyekért felelős államtitkár   
Az est pártfogója, az országos koncertsorozat védnöke: NOVÁK KATALIN   
az Idősügyi Tanács alelnöke, család- és ifjúságügyért felelős államtitkár   
A jótékonysági koncert mentora: PROF. DR. IVÁN LÁSZLÓ   
az Idősügyi Tanács tagja.   
A nyugdíjas korosztályhoz tartozók az ismert idősügyi szervezeteknél igényelhetnek jótékonysági koncertjegyeket.   
A nagyszülőket kísérő unoka (családtag) is díjmentesen vehet részt az eseményen (részükre maximum kettő belépő kérhető).   
A jótékonysági belépőjegyek igényléshez NYUGDÍJAS IGAZOLVÁNY szükséges.   
Jegyek korlátozott számban kaphatók, információk az alábbi linken olvashatók   
<https://www.jegy.hu/program/karacsonyoperaoperettmusical-orokzold-melodiakjotekonysagi-est-56149>   
  
Forrás:   
<http://musicalinfo.jegy.hu/info.php?event=56149>   
  
**g, Winter Magic**   
  
INGYEN koncert és korizás a Városligeti Műjégpályán! Jön a Winter Magic!   
Télen a szabadban? Miért ne! Az MVM Winter Magic egy olyan nap, ahol a zene, a korcsolyázás és a jótékonyság együtt idézik meg a karácsony varázsát –   
mindez a Városligeti Műjégpálya mesebeli környezetében!   
Az ország legnagyobb nemzeti tulajdonú társaságcsoportja, az MVM Csoport egy olyan rendezvényt álmodott meg karácsony közeledtével, mely igazi kikapcsolódást és önfeledt szórakozást nyújt kicsiknek és nagyoknak.   
A jégpálya karácsonyi hangulatba öltözik…   
Időpont: 2015. DECEMBER 19.   
  
PROGRAMOK   
14:00-kor kapunyitás majd este tíz óráig zenekarok, jégtánc bemutató, koncertek váltják egymást és szórakoztatják a nézőket.   
A varázslat pedig azzal válik teljessé, hogy együtt csatlakozunk az Ökumenikus Segélyszervezet szeretet.éhség. kampányához.   
Gyere és éld át a varázslatot!   
A rendezvényre a belépés végig ingyenes, de regisztrációhoz kötött!   
Itt tudsz regisztrálni és jegyet igényelni: [www.wintermagic.hu](http://www.wintermagic.hu)   
<http://karacsonyszeretlek.hu/ingyen_koncert_es_korizas_a_varosligeti_mujegpalyan_jon_a_winter_magic_166>   
  
**h, Vakon született, de fantasztikus tehetsége mindent megváltoztatott!**   
  
Patrick Henry Hughes igen tehetséges zenész, trombitán és zongorán játszik – annak ellenére, hogy vakon született. Vaksága „segített” neki abban, hogy kicsiszolja rendkívüli zenei tehetségét.   
  
Íme Patrik megható története és csodálatos játéka.   
Bár a video angol nyelvű, de a zene reméljük mindenkinek örömet okoz.   
<http://www.kiskegyed.hu/test-es-lelek/lelki-ugyek/vakon-szuletett-de-fantasztikus-tehetsege-mindent-megvaltoztatott-video-144284>   
  
**i, 10 romantikus karácsonyi szokás a világból**   
  
Az újévi csók hagyományáról már mindnyájan hallottunk, vagy láttuk a romantikus filmekben. Eme szokás eredetét homály fedi, mindenesetre ma már világszerte elterjedt. Éppen ezért utánajártunk milyen romantikus szokások vannak még a világban, amiről nem tudunk.   
Ausztirában az a szokás Szent Barbara napján (december 4-én), hogy egy cseresznyefaágat vízzel teli vázába tesznek. Ha kivirágzik karácsony estéje előtt az jó szerencsét és házasságot hoz az új esztendőben.   
Portugáliában egy nagyon kedves szokás él karácsony ünnepén, ami segít emlékezni szeretteinkre. A Cosodán, azaz a hagyományos karácsony reggelin plusz egy főre terítenek az asztalnál, hogy az eltávozottak is csatlakozhassanak a családhoz.   
Svédországban az szokás, hogy aki megtalálja a rizspudingjába rejtett mandulaszemet, az fog megházasodni legközelebb.   
Az Egyesült Királyságban a fagyöngy alatti csók vált hagyománnyá. Ezen szokás kialakulását a 18. századra datálják, és azóta is töretlen népszerűségnek örvend a világban.   
Venezuelában a családok és a barátok azzal töltik a karácsonyt megelőző hét reggeleit, hogy tömegesen együtt görkorcsolyáznak a hajnali misére és vissza. Ebben olyan sokan vesznek részt, hogy emiatt még az utakat is lezárják a rendőrök.   
Haitin az a gyerekek szokása, hogy a csizmájukat szalmával töltik meg este, majd így rakják a fa alá. Reggel pedig izgatottan kikelve az ágyból nézik meg újra, hogy a Mikulás ajándékra cserélte-e a szalmát.   
Mexikóban az egész család összegyűlik december 23-án Oaxaca városában, és retekből készítenek betlehemi figurákat. Azokét, akiké nagyon jól sikerült ki is állítják az ünnepek idejére.   
A Fülöp szigeteken az a szokás, hogy az éjféli mise után azok, akik szeretik egymást összejönnek, hogy közösen ünnepeljenek, ezt hívják ők: Noche Buenának. Az asztalon sokféle fogás megtalálható ilyenkor, de a legínyencebb fogás a kesi de bola, azaz a viasszal bevont gömbölyű sajttömb.   
Görögországban, pontosabban Thesszáliában az a hagyomány, hogy a fiúk cédruságat, míg a lányok cseresznyefaágat tartanak a tűz fölé. Az az ág, amelyik először elég, jó szerencsét és házasságot jelez a közeljövőben.   
Az Amerika Egyesült Államokban a mai napig szokás uborkával díszíteni a fenyőt, aminek a hagyománya a polgárháború idejéből származik. John C. Lower katona az éhhaláltól félve karácsony estéjén egy szál uborkáért könyörgött fogvatartójának, hogy életben maradhasson. Szabadulása utána meg volt róla győződve, hogy ez mentette meg az életét, így született meg ez a tradíció.   
  
Forrás:   
<http://csaladhalo.hu/cikk/szinek/10-romantikus-karacsonyi-szokas-vilagbol>

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:  
Cím: 1146 Budapest, Hermina út 57. földszint  
Telefon: 06-1/384-5541  
Fax: 06-1/422-0439  
E-mail: [ugyfel@vgyke.com](javascript:fm.eMailClicked.raise('ugyfel@vgyke.com');)  
Félfogadás:  
Hétfő: 08:00-16:00,   
Kedd: 08:00-16:00   
Szerda: 08:00-18:00,   
Csütörtök: 08:00-17:00.   
Péntek 08:00-13.00   
  
A VGYKE weboldalának címe: <http://www.vgyke.com/>  
A VGYKE megtalálható a Facebookon is az alábbi linkre kattintva: <http://www.facebook.com/vgyke>  
A listára az alábbi címre küldhet levelet: [listaadmin@vgyke.com](javascript:fm.eMailClicked.raise('listaadmin@vgyke.com');)  
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: [hirlevel-request@vgyke.com](javascript:fm.eMailClicked.raise('hirlevel-request@vgyke.com');)  
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.